उसके बाद तीन महीने तक उनका चेहरा नहीं दिखाई दिया। आफि़स से घर जाने के बाद उपेक्षित साइकिल उनकी याद दिला देती। मैं उनके आफि़स जाता तो वह सीट पर नहीं मिलते। आखिऱ एक दिन उनके घर पर धावा बोलने का प्रोग्राम बनाया। किसनू से उनका पता पूछा और एक शाम उनके घर जा पहुंचा। वो मेरे घर से मात्र एक किलोमीटर की दूरी पर थे। वह घर पर ही मिल गये। पहले तो मुझे देखकर हिचकिचाए फिर जबरदस्ती चेहरे पर मुस्कराहट लाते हुए बोले अरे मोहन बाबू आइए.. मैं तो आपके पास आने ही वाला था। फिर हाथ पकड़ कर घर के भीतर ले आये। घर छोटा ही था, पर साफ-सुथरा था। दीपक भाई की जो छवि थी, उसे देख कर ऐसे घर की कल्पना नहीं थी मुझे। कमरे में लोहे के पाइप पर प्लास्टिक के तांत से बुनी चार कुर्सियों और मेज का एक सेट था । मेज पर आसमानी रंग का हाथ की कढ़ाई वाला मेज़पोश बिछा था। वैसे ही कपड़ों की कढ़ाई वाली शेर और बतख की मढ़ी हुई तस्वीरें दीवार पर लगी थी। दायीं तरफ़ की दीवार पर दीपक भाई की पत्नी के साथ खिंची हुई तस्वीर टंगी थी। तस्वीर में उनकी पत्नी बहुत सुंदर दिख रही थी। तभी हाथ में ट्रे लिये उनकी पत्नी यानि मोहिनी भाभी दाखि़ल हुई थी। सचमुच वह बहुत सुंदर थी। दूध की तरह सफ़ेद। नीले रंग की सूती साड़ी पहनी हुई थी, उसपर लाल रंग के फूल बने हुए थे। दीपक भाई ने परिचय कराया, यह मेरी पत्नी है मोहिनी और ये मोहन बाबू हैं मेरे विभाग में काम करते हैं। मेरे लिए छोटे भाई जैसे हैं। मैं दीपक भाई से तीसरी बार मिल रहा था। इसके बावज़ूद उन्होंने जिस तरह की आत्मीयता दिखायी, वह मेरे गले के नीचे नहीं उतर रही थी। पर उस समय तो मैं सामने खड़ी स्त्री के सम्मोहन में उलझा हुआ था ।